U Kolarčevoj zadužbini u utorak 10.arpila u 18 sati mr Dragica Jovanović, istoričar umetnosti, održaće završno predavanje "Poletarac" Duška Radovića  u okviru ciklusa Ilustracija u Srbiji (20.mart - 10. april).
Kroz četiri predavanja ovog ciklusa (Srbija posle Gutenberga, Ilustracija posle Drugog svetskog rata, Ilustracija sedamdesetih i osamdesetih, "Poletarac" Duška Radovića) Dragica Jovanović je napravila istorijski pregled ilustracije u Srbiji od druge polovine 19. veka do kraja 20. veka. 

Posebno se osvrnula na značajne srpske ilustratore prve polovine 20. veka (Jovan Jovanović Zmaj, Uroš Predić, Ljubomir Ivanović, Brana Cvetković, Ivan Lučev, Mladen Josić, Vasa Pomorišac), a u  drugoj polovini 20. veka na značaj Akademije primenjenih umetnosti u Beogradu za razvoj grafičkog dizajna (profesori Mihailo Petrov, Dragoslav Stojanović Sip, Miloš Ćirić, Bogdan Kršić). 
Dragica Jovanović je istakla da ilustracija u Srbiji dostiže svoj zenit u "začudnim" sedamdesetim i "zlatnim" osamdesetim godinama 20. veka, kao i da  je dečji časopis "Poletarac" (Beograd, 1973-75), koji je pokrenuo i uređivao pisac Duško Radović, primer vrhunskog dizajna dečjeg časopisa, do danas neprevaziđenog u Srbiji. Istovremeno je podsetila da je Radović u ovom projektu okupio vrhunski tim ilustratora, i da je presudan lik Poletarcu dao Dušan Petričić, ilustrator i karikaturista koji sada živi i radi u Kanadi. Zanimljivo je i podsećanje da su mnogi poznati slikari učestvovali u Radovićevom kreiranju dečjeg časopisa poput Miodraga Miće Popovića i Ljubice Cuce Sokić.

Za detaljnije informacije obratiti se Dragici Jovanović
drjo@datanet.yu 
tel.064 202 13 87

